text: পোর্ট ভিলা বা পর ভিলা (Port Vila) দক্ষিণ-পশ্চিম প্রশান্ত মহাসাগরের ওশেনিয়া অঞ্চলের স্বাধীন প্রজাতান্ত্রিক দ্বীপরাষ্ট্র ভানুয়াতুর রাজধানী ও বৃহত্তম শহর। শহরটি দেশটির এফাতে দ্বীপের দক্ষিণ-পূর্ব উপকূলে, শেফা প্রদেশে, মেলে (Mélé) উপসাগরের তীরে অবস্থিত। শহরটির আয়তন মাত্র ৫.৩৭ বর্গকিলোমিটার। উন্নত বন্দরের সুবিধাবিশিষ্ট পোর্ট-ভিলা ভানুয়াতুর অর্থনৈতিক ও বাণিজ্যিক কেন্দ্রবিন্দু। এর নগরপাল হলের মামবো আলবের সান্দি দানিয়েল; তিনি ২০১৮ সালের জানুয়ারি মাসে নির্বাচিত হন। ২০০৯ সালের জনগণনা অনুযায়ী এখানে প্রায় ৪৪ হাজার লোকের বাস। এখানে সমগ্র ভানুয়াতু রাষ্ট্রের প্রায় এক-পঞ্চমাংশ অধিবাসী বাস করে। শহরটি ফরাসি ধাঁচের হলেও এখানে একটি বহুজাতিক জনসমষ্টি বাস করে যাদের মধ্যে নি-ভানুয়াতু, ব্রিটিশ, ফরাসি, চীনা ও ভিয়েতনামি সম্প্রদায় আছে। এখানে বেশ কিছু হাসপাতাল, বাণিজ্যিক হোটেল, ক্যাসিনো, বাজার, কেনাকাটার দোকান, ক্রীড়াক্ষেত্র বা স্টেডিয়াম, সাংস্কৃতিক কেন্দ্র , শিক্ষক-প্রশিক্ষণ সংস্থা, মাংস ও মাছ প্রক্রিয়াকরণ কারখানা এবং দক্ষিণ প্রশান্ত মহাসাগরীয় বিশ্ববিদ্যালয়ের একটি শিক্ষায়তন বা ক্যাম্পাস অবস্থিত।
  
  দ্বিতীয় বিশ্বযুদ্ধের সময় (১৯৩৯-১৯৪৫) পোর্ট ভিলা মিত্র শক্তির একটি বিমানঘাঁটি ছিল। শহরের ঠিক বাইরেই বাউয়ারফিল্ড নামক লোকালয়ে একটি আন্তর্জাতিক বিমানবন্দর অবস্থিত। ২০০২ সালের জানুয়ারি মাসে একটি সামুদ্রিক ভূমিকম্পের ফলে শহরটির ও এর আশেপাশের এলাকায় ব্যাপক ক্ষতি হয়। ২০১৫ সালের ১৩ই মার্চ তারিখে সাইক্লোন প্যাম নামের একটি ক্রান্তীয় ঘূর্ণিঝড়ের কবলে পড়ে পোর্ট ভিলার ব্যাপক ক্ষয়ক্ষতি হয়।
  
  তথ্যসূত্র
  
  বিষয়শ্রেণী:ওশেনিয়ার রাজধানী
title: পোর্ট ভিলা